Zuma hoor vandeesweek lot in hoogste hof | Maroela Media
Die Konstitusionele Hof sal Dinsdag uitspraak lewer in die saak waarin die Zondo-kommissie na staatskaping vra dat oudpres. Jacob Zuma tronkstraf opgelê moet word vir sy minagting van 'n hofbevel om te getuig.
Uitspraak word Dinsdag om 10:00 gelewer.
Zuma moes van 15 tot 19 Februarie ingevolge 'n bevel voor die kommissie getuig het, maar het nooit opgedaag nie en het daarna boonop teen die regbank uitgevaar.
Sy regspan het dit voor sy verskyning ook duidelik gemaak dat die oudpresident nie voor die kommissie gaan verskyn nie.
Die kommissie, onder leiding van adjunkhoofregter Raymond Zondo, het daarna 'n dringende aansoek by die Konstitusionele Hof ingedien waarin versoek word dat die oudpresident skuldig bevind word aan minagting van die hof en tronkstraf daarvoor opgelê word.
Dié aansoek is op 25 Maart aangehoor en uitspraak is voorbehou.
Maroela Media het vroeër berig Zuma, wat in 2018 weens korrupsiebewerings gedwing is om sy amp neer te lê, het sy neus opgetrek vir die kommissie wat aangestel is om bewerings van staatskaping tydens sy termyn te ondersoek en voer onder meer aan Zondo is bevooroordeeld teenoor hom.
Die oudpresident het een keer in Julie 2019 getuig voor hy uit die kommissie gestap het. Hy moes op 19 November voor die kommissie getuig, maar het die sitting sonder toestemming verlaat.
Die Konstitusionele Hof het hom in Januarie vanjaar beveel om voor die kommissie te verskyn – 'n bevel wat hy verontagsaam het.
Adv. Glynnis Breytenbach, die DA se woordvoerder oor justisie en korrektiewe dienste, sê die party verwelkom die aankondiging oor 'n datum vir die uitspraak.
"Vertragings in die saak kan daartoe bydra dat Zuma aanhou om die regstelsel uit te daag," sê Breytenbach.
"Die DA vertrou dat Zuma ten volle aanspreeklik gehou sal word vir sy weiering om 'n dagvaarding te gehoorsaam om voor die kommissie te verskyn."
Ek hoop en ek bid en hoop en bid…… Kom ons kyk en as hulle nie doen nie, pluk hulle 'n lat vir hulle eie gat en die boodskap gaan verreikende gevolge hê
Wou Zuma nie op n stadium sy dag in die hof gehad het nie?
Ek dink nie hulle kan iets doen nie Hy sal vry kom en by sy huis sit en niks oor kom nie waar het jy nou gesien hulle kan iets teen hulle komead doen nee wat dot sal n stille dood sterf
Die land se regstelsel is n grap hy sal niks oor kom nie.
Kom ons kyk maar moenie asem ophou nie. Dis nie onmoontlik maar hoogs onwaarskynlik dat Zuma tronk toe gaan vir al sy skelmgeid wat nog van minagting aan die hof. Jan allerman was al weer uit as hy dieselfde as Zuma gedoen het